
REZOLUTË 

PËR VLERËSIMIN E VEPRIMTARISË SË ENTIT RREGULLATOR TË ENERGJISË PËR VITIN 2025 DHE REKOMANDIMET PËR VITIN 2026



Kuvendi i Shqipërisë,

Duke njohur Entin Rregullator të Energjisë, si rregullatori i vetëm dhe i pavarur për mbikëqyrjen e funksionimit të tregut të energjisë elektrike e të gazit natyror, si dhe për ruajtjen e ekuilibrit ndërmjet interesave të konsumatorëve, shtetit dhe sipërmarrësve në këtë sektor;
Duke vlerësuar si veçanërisht të rëndësishme rritjen e prodhimit të energjisë nga burime të rinovueshme, ku energjia nga burimet fotovoltaike tashmë përfaqëson rreth 18% të kapacitetit të instaluar në vend dhe gjatë vitit 2025 gjeneroi një prodhim prej 832.3 GWh, një hap i rëndësishëm drejt një sistemi energjetik të diversifikuar, më të pastër dhe më të qëndrueshëm;
Duke vlerësuar se sistemi energjetik shqiptar ka vijuar të përmirësojë performancën e tij dhe konkretisht në sistemin e transmetimit të operuar nga OST sh.a., humbjet teknike u ulën në 1.9%, ndërkohë në rrjetin e shpërndarjes të administruar nga OSSH sh.a., humbjet zbritën në 16.96%;
Duke konsideruar që një liberalizim i mëtejshëm i tregut të energjisë elektrike synon një siguri më të lartë furnizimi dhe një zhvillim më të mirë të tregut të energjisë elektrike;

Shqyrtoi veprimtarinë e Entit Rregullator të Energjisë për vitin 2025 dhe vlerëson:

Vendimmarrjen në lidhje me çmimet e shitjes me pakicë të energjisë elektrike për klientët fundorë për vitin 2025, ulja e çmimit ka impakt të drejtpërdrejtë në afro 87% të klientëve familjarë, konsumi i të cilëve është nën 700 kWh/muaj.
 Punën e bërë për të adresuar sfidat që lidhen me promovimin dhe integrimin e projekteve për impiantet e prodhimit të energjisë elektrike për vetëprodhuesit. Rritja e prodhimit të energjisë nga impiantet fotovoltaike (11% të prodhimit total vendas për vitin 2025) përmirëson sigurinë energjetike të vendit duke diversifikuar burimet e energjisë.
 Punën e bërë për fushatat promovuese për modalitetet e funksionimit të Platformës së Krahasimit të Çmimeve (PCT) në tregun e lirë, si një hap të rëndësishëm i cili siguron transparencë dhe konkurrencë në treg, duke mbrojtur interesat e konsumatorëve.
Rritjen e aktivitetit të tregtimit te bursës ALPEX, si në numër të ofertave, ashtu dhe në volumin e tyre, të cilat arrijnë në gati 9.5 % të totalit të tregut (për zonën e Shqipërisë).
 Punën e bërë për miratimin e “Strategjisë për ndërgjegjësimin mbi kursimin e energjisë dhe përdorimin e burimeve alternative për vitet 2025–2030”, e cila përcakton objektivat, masat dhe instrumentet që do të përdoren për të rritur ndërgjegjësimin e publikut për kursimin e energjisë dhe për të promovuar përdorimin e burimeve alternative të energjisë.
 Punën e bërë për miratimin e ndryshimeve në standardet e cilësisë së shërbimit për sistemin e transmetimit. Ndryshimet e bëra përfshijnë treguesit që lidhen me performancën dhe sigurinë e rrjetit të transmetimit të operuar nga OST sh.a. dhe ndikojnë në përmirësimin e cilësisë për konsumatorët.

Kuvendi i Shqipërisë rekomandon që Enti Rregullator i Energjisë për vitin 2026 në përmbushje të detyrave të ngarkuara me ligj të angazhohet veçanërisht edhe në këto drejtime: 

1. Në kuadër të mbrojtjes së të drejtave të konsumatorëve dhe të përmirësimit të shërbimeve të operatorëve të energjisë, të rrisë përpjekjet që brenda vitit 2026 Platforma Digjitale për trajtimin dhe gjurmimin e zgjidhjes së ankesave të konsumatorëve të jetë funksionale dhe në shërbim të konsumatorëve, duke bërë të mundur jo vetëm adresimin online të ankesave, por edhe ndjekjen në çdo kohë të procesit të shqyrtimit nga ERE, adresimit të kërkesave të ERE-s tek të licencuarit, përgjigjen e të licencuarit e deri në përfundimin e procesit.
2. Të marrë masa rregullatore për përmirësimin e standardeve të cilësisë së shërbimit në sistemin e shpërndarjes së energjisë, duke synuar rritjen e treguesve të performancës, uljen e kohës mesatare të ndërprerjes, si dhe përmirësimin e treguesve që lidhen me cilësinë e shërbimit ndaj konsumatorëve dhe furnizimin e tyre me energji në parametra teknikë sipas standardeve.
3. Në kuadër të harmonizimit të legjislacionit kombëtar me acquis-n e BE-së, të vijojë përpjekjet dhe bashkëpunimin me të gjithë aktorët për të bërë të mundur transpozimin e Paketës së Integrimit të Energjisë (EIP), si dhe liberalizimin e plotë të tregut me pakicë të energjisë elektrike.
4. Gjatë procesit të shqyrtimit të planeve të investimeve të OSSH-së dhe OST-së, të ketë në fokus, nga njëra anë, rritjen e kapaciteteve transmetuese, përmirësimin e fleksibilitetit operacional të sistemit elektroenergjetik dhe njëkohësisht të fokusohet edhe në garantimin e një furnizimi sipas standardeve cilësore, të qëndrueshëm dhe të pandërprerë në zonat me intensitet të lartë zhvillimi, përfshirë edhe zonat turistike.
5. Me hyrjen në fuqi të metodologjisë “Për vlerësimin e gatishmërisë së tregut të ditës në avancë të energjisë elektrike”, me qëllim për të siguruar kushte të favorshme për pjesëmarrjen e aktorëve të ndryshëm dhe integrimin e burimeve të rinovueshme në sistemin energjetik, të marrë masa për të kryer vlerësimin e parë të gatishmërisë së tregut, duke marrë parasysh ndër të tjera edhe tregun e bashkuar Shqipëri – Kosovë.
6. Të forcojë monitorimin e Bursës ALPEX, duke vlerësuar indikatorët e transparencës, konkurrencës dhe efikasitetit të tregut dhe të ndërmarrë veprime rregullatore kur vërehen devijime nga standardet dhe në të njëjtën kohë të vijojë përpjekjet për rritjen e volumit të tregtimit të bursës ALPEX, në funksion të një tregu transparent, i cili nxit investimet në Energjinë e Rinovueshme dhe rrit konkurrencën e ndershme.
7. Të marrë masa për krijimin e një sistemi me template të standardizuar për raportimin e bilanceve energjetike nga operatorët e licencuar, për të bërë të mundur krijimin e një baze të dhënash më të saktë dhe më të konsoliduar për t’u analizuar, e cila ndikon në përmirësimin e inspektimeve të rregullatorit.
8. Të punojë për zhvillimin e një hapësire të dedikuar në faqen zyrtare të institucionit, ku të publikohen materiale informuese dhe udhëzuese për eficiencën e energjisë, të cilat kanë si qëllim informimin e publikut dhe aktorëve të tregut, duke kontribuar në rritjen e transparencës dhe në promovimin e praktikave të mira për përdorimin racional të energjisë.
9. Të marrë masat që menjëherë pas miratimit të metodologjisë nga Këshilli i Ministrave të miratojë çmimin e energjisë elektrike të prodhuar nga vetëprodhuesit, si dhe të luajë një rol proaktiv dhe të intensifikojë bashkëpunimin me të gjithë aktorët dhe palët e interesit, me qëllim adresimin e sfidave dhe standardizimin e proceseve që lidhen me promovimin dhe integrimin e projekteve të vetëprodhuesve, duke rritur sigurinë energjetike dhe uljen e ekspozimit të sistemit ndaj kushteve klimatike.
10. Të bashkëpunojë me strukturat përgjegjëse të Kuvendit të Shqipërisë për zhvillimin dhe konsolidimin e metodologjisë së standardizuar të treguesve kyç të performancës, si bazë për monitorimin dhe vlerësimin  e zbatimit të rekomandimeve  të rezolutës së Kuvendit,  në funksion të llogaridhënies dhe mbikëqyrjes parlamentare. Ky angazhim të përmbushet brenda 3-mujorit të tretë të këtij viti.



Miratuar në datën 16.7.2026

